Societatea Apaserv a finalizat lucrările în infrastructura de apă potabilă din comuna Craidorolț, informează Consiliul Județean Satu Mare.
Au fost realizate conducte noi de aducțiune care leagă localitățile Craidorolț, Crișeni, Eriu Sâncrai și Satu Mic, respectiv Baba Novac și Craidorolț, în lungime de aproape 21 km.
Pentru a sprijini distribuția optimă a apei în cadrul comunităților, în Craidorolț a fost construită o gospodărie nouă de apă, echipată cu un rezervor de 2 x 250 mc, o stație de clorinare și 3 grupuri de pompare a apei potabile.
În Crișeni, Eriu Sâncrai și Satu Mic au fost instalate rețele noi de alimentare cu apă potabilă, în lungime totală de 13,3 km cu 541 de branșamente. Aceste rețele reprezintă o etapă importantă în asigurarea accesului la apă de calitate în aceste localități.